31.10.2005		1730.03.2005

   Oikeusministeriö
   Lainvalmisteluosasto

   
  OM 10/51/2004, OM 014:00/2004
  
  KANSANVALTA 2007-TOIMIKUNNAN MIETINTÖ

Oikeusministeriö pyytää tietosuojavaltuutetun lausuntoa asiakohdassa mainitusta mietinnöstä. Kansanvalta 2007-toimikunnan tehtävänä oli arvioida edustuksellisen demokratian toimintaa ja tehdä ehdotuksia suomalaisen kansanvallan vahvistamisesta. Toimeksiannossa painotettiin erityisesti puolueiden, vaalijärjestelmän ja kunnallisen demokratian toimivuutta kansalaisten osallistumis- ja vaikuttamismahdollisuuksien näkökulmasta.

Henkilötietolain (523/1999) mukaan tietosuojavaltuutettu antaa henkilötietojen käsittelyä koskevaa ohjausta ja neuvontaa sekä valvoo henkilötietojen käsittelyä henkilötietolain tavoitteiden toteuttamiseksi. Mietinnössä ei välittömästi käsitellä henkilötietojen käsittelyyn liittyviä kysymyksiä.

Tietosuojaan liittyvä kysymykset voivat kuitenkin tulla esille esimerkiksi vaaleihin liittyvien teknisten järjestelyjen ja sähköisen äänestämisen järjestämiseen liittyvien kysymysten muodossa. Sähköisen äänestämisen osalta nousee esille mm. henkilötietolain 32 §:ssä tarkoitettu rekisterinpitäjän velvollisuus toteuttaa tarpeelliset tekniset ja organisatoriset toimenpiteet henkilötietojen suojaamiseksi.

Sikäli kun esityksen pohjalta toteutettavat uudistukset edellyttäisivät muutoksia vaalivelvollisia koskevien henkilötietojen rekisteröintiin tai muuhun vaalien toimeenpanemiseen liittyvään henkilötietojen käsittelyyn, tulisi asiasta pääsääntöisesti säätää Perustuslain (731/1999) 10 §:n tarkoittamalla tavalla lailla.

Tietosuojan näkökulmasta on edellä mainitun lisäksi runsaasti yhtymäkohtia tietosuojan ja kansalaisvaikuttamisen välillä. Tietosuojavaltuutetun toimiston toiminnassa on noussut esille esimerkiksi seuraavia kysymyksiä:
*Puolueiden ja ehdokkaiden tiedottamiseen sekä vaalimarkkinointiin liittyvä henkilötietojen käsittely.
*Puolueiden ja poliittisten liikkeiden jäsenien henkilötietojen käsittely.
*Kuntien tiedottamiseen liittyvät kysymykset, erityisesti siltä osin kun on kysymyksessä julkisuuslain ja henkilötietolain välinen suhde.
*Kansalaisten aktiivisuuden lisääminen, esimerkiksi tarjoamalla tehokkaammat mahdollisuudet pääsyyn julkisiin tietoihin, esimerkiksi ns. kansalaispäätteet.
*Kansalaisten mielipiteenmuodostus ja vuorovaikutus esimerkiksi erilaisten nettifoorumien ja keskustelupalstojen välityksellä.

Tietosuojan vaatimusten huomioonottamine kansalaisvaikuttamisen  menettelytapoja suunniteltaessa lisää kansalaisten luottamusta edustuksellisen demokratian toimivuuteen.  Tietosuoja onkin tärkeää voida integroida osaksi kansalaisvaikuttamisen mekanismeja. Tämä voidaan tehdä huolellisella suunnittelulla ja tarvittaessa lainsäädäntöä tarkistamalla.

Tietosuojavaltuutettu		Reijo Aarnio

  
  Ylitarkastaja		Heikki Huhtiniemi